Vógólán ma, eyɔ̌ŋ te myǎyi dí mim̀bəmbə mí byə́m, mǐ taag ai mim̀bəmbə miǹnam. Vidán məlɔ́ máán, mǐ zū ábə ma, vógólán, eyɔ̌ŋ te ǹsísīm wáán wáyi nyiŋ, mayi lad ai mína elǎd kōlé, ámvóé mvǎm yā á ngákálā Dávid. 4Yénə́, mə́ tə́lé wa m̀bɔɔlɔ ású məyɔŋ, ǹdzóe ai ǹyə́gələ ású miǹnam. 5Yénə́, wayi lóē áyɔ̌ŋ yā ō yəmə̌ kig, áyɔ̌ŋ yā wāyə̌m kig lâyi zu ḿbīl ábə wa, ású Ńtondôbə, Zambá woe, ai m̀fúfúb yā Ísraɛ̂l yā á ngāwúmu wa. 6Dzə́ŋán Ǹtondôbə, ǹtíé á ngə̄lə́ dzǎm yéne. Lóán nyé, ńtíé á ngə̄lə́ babi. 7M̀bə̂ mod á kódógō á zēn dzīē, mod mətóm á dzōge miǹtsogán míé. Á və̄ŋán ábə Ǹtondôbə yǎ ā yī nyé yén ngɔ̄l, ábə Zambá wáán yǎ ā diŋ bidzǔgá. 8Amú miǹtsogán myáán myá sə́ kig miǹtsogán myáma, məzěn máma má sə́ kig məzěn máán, Ǹtondôbə énye a kɔ́bɔ. 9Ḿból yób á nə́ óyǎb ai sí, éyə̄ fə məzěn máma mə́ nə́ óyǎb á yób nālá ai məzěn máán, miǹtsogán myáma oyǎb á yób ai miǹtsogán myáán. 10Ḿból mvəŋ ai sud məndím byásɔ́ á yób, eki təge bɛ́d sə nâ bí támə́ wɔdan sí, bí bɔ̄ naa byə́m bí vu, bí fáī fə, nə́ bí və m̀myas mvɔŋ mvɔŋ bídí, ai ǹdî ḿbāŋála ḿbāŋála yə ádī. 11Éyə̄ fə á nə̄ nālá ai ébúg yákwí ma ânyu: é nə eki təge dúgan ábə ma təge ai ewónda sə nâ é tám mǎn bɔ̌ miǹyián myáma, é dzálá fə miǹlómán myáma. 12Owé, myǎyi kə ai miǹtag, bə́ dúgán fə ai mína mvɔí mvɔí, miǹkǒl mīńnēn ai émí mīńtɔg myâyi tólan ai ayéngá miǹtag, bílé bísə̄ yā məfan byâyi kud kób.